**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Öregiskola Közösségi Ház és Könyvtár**

Az ülés időpontja: **2018. október 15. (hétfő) 17 óra**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Gerely Gábor képviselő, Dr. Szabó András Lajos képviselő, Tegzes Endre képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Fehér Imre Nagykovácsi Általános Iskola intézményvezető, Ábrahám András projektmenedzser

**Megjelentek:** Fodor Attila elnök*,* Bánóczi Margit, Honti Zoltán, Gerlóczyné Furulyás Katalin, Szabó Orsolya, Kiszelné Mohos Katalin polgármester, Papp István jegyző, dr. Halmosi-Rokaj Odett aljegyző, Grégerné Papp Ildikó osztályvezető, Fehér Imre Nagykovácsi Általános Iskola intézményvezető, Dér Viktória Nagykovácsi Általános Iskola intézményvezető helyettes, Ábrahám András projektmenedzser

**Fodor Attila elnök:** Köszöntöm a bizottság tagjait, polgármester asszonyt és a megjelenteket. A bizottság ülését megnyitom. Megállapítom, hogy a bizottságból 5 fő jelen van, tehát a bizottság határozatképes. Négy napirendi pontunk van a mai ülésen. Van-e kérdés, hozzászólás az ülés napirendjéhez? Nincs hozzászólás, akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**23/2018. (X. 15.) HATÁROZATA**

**Tárgy: Nagykovácsi Nagyközség Önkormányzat Oktatási kulturális, sport, turisztikai és környezetvédelmi bizottság 2018. október 15-i ülésének napirendje**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2018. október 15-i ülésén az alábbi napirendet tárgyalja:

***Nyílt ülés:***

1. **Az Öregiskola Közösségi Ház és Könyvtár Alapító Okiratának módosítása és a módosító okirat elfogadása**
2. **A Kispatak Óvoda 2017/2018. nevelési évi nevelő-oktató munkájáról szóló beszámolójának, valamint a 2018/2019. évi munkatervének jóváhagyása, tájékoztatás az intézmény pedagógiai programjáról**
3. **Döntés Nagykovácsi Nagyközség Helyi Esélyegyenlőségi Programjáról**
4. **Döntés a „Kulturális intézmények a köznevelés eredményességéért” címen kiírt VEKOP-7.3.4-17 kódszámú pályázaton való részvételről**

**Határidő:** azonnal

**Felelős:** OKB elnök

*Megérkezett Szabó Orsolya, a bizottság létszáma 6 fő.*

**1. napirendi pont**

**Az Öregiskola Közösségi Ház és Könyvtár Alapító Okiratának módosítása és a módosító okirat elfogadása**

**Fodor Attila elnök:** A napirendi pont előterjesztője polgármester asszony. Előadó dr. Halmosi-Rokaj Odett aljegyző asszony. Átadom a szót aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, hozzászólás?

**Gerlóczyné Furulyás Katalin**: Az új alapító okirat, azon túl, hogy a könyvtári szakfelügyelet jelezte a szükségességét, elsősorban az 1997. évi CXL. törvény változása miatt volt szükséges. Könyvtári ügyekben sok variáció nincs, mert a nyilvános könyvtári feladatellátást a települési önkormányzatok számára taxatíve határozza meg. A közművelődési alapszolgáltatásokat egy adott körből kellett kiválasztani, amihez tárgyi és személyi megfeleltetések jelentek meg. De mindez csupán a végrehajtási rendeletben került megfogalmazásra, tehát ezért kellett várnunk, ezért most került benyújtásra az új alapító okirat. Lényegi változások nincsenek, a legalapvetőbb két feladat nem változik. A tevékenységek elnevezése változott meg.

**Fodor Attila elnök:** Köszönöm szépen. Kérdezem, hogy van-e további kérdés, hozzászólás? Úgy látom, hogy nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat** **Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**24/2018. (X. 15.) HATÁROZATA**

**Tárgy: Az Öregiskola Közösségi Ház és Könyvtár Alapító okiratának módosítása és a Módosító okirat elfogadása**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az Öregiskola Közösségi Ház és Könyvtár Alapító okiratának módosításához szükséges Módosító okirat és az egységes szerkezetű Alapító okirat elfogadását a melléklet szerinti tartalommal.

Felkéri a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**2. napirendi pont**

**A Kispatak Óvoda 2017/2018. nevelési évi nevelő-oktató munkájáról szóló beszámolójának, valamint a 2018/2019. évi munkatervének jóváhagyása, tájékoztatás az intézmény pedagógiai programjáról**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök**: Köszönöm. Az anyag eléggé részletes, de azért kérdezem intézményvezető asszonyt, hogy szeretne-e még kiegészítést tenni. Nem. Kérdezem, hogy a bizottság tagjainak van-e kérdése, hozzászólása?

**Gerlóczyné Furulyás Katalin**: Igen alapos beszámoló és egy annál is alaposabb munkaterv áll előttünk. 80 + 41 oldalas dokumentációról van szó. Köszönjük, és minden egyes táblázat minden egyes cellája nagyon magas minőségű munkáról tanúskodik. Ami miatt különösen elismerésre méltó az az, ahogy megismerhettük, milyen túlterhelt az intézmény és milyen nagy igénybevételnek vannak kitéve a pedagógusok.

**Fodor Attila elnök**: Köszönöm az észrevételt. Nem látok több jelentkezést, akkor szavazzunk először a beszámolóról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat** **Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**25/2018. (X. 15.) HATÁROZATA**

**Tárgy: A Nagykovácsi Kispatak Óvoda 2017/2018. nevelési év nevelő-oktató munkájáról szóló beszámoló jóváhagyásáról**

Nagykovácsi Nagyközség ÖnkormányzatOktatási, kulturális, sport, turisztikai és környezetvédelmi bizottsága javasolja a Képviselő-testületnek a Nagykovácsi Kispatak Óvoda 2017/2018. nevelési év nevelő-oktató munkájáról szóló beszámolójának jóváhagyását.

**Határidő**: azonnal

**Felelős:** polgármester

**Fodor Attila elnök**: Köszönöm. Most pedig szavazzunk a munkatervről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**26/2018. (X. 15.) HATÁROZATA**

**Tárgy: A Nagykovácsi Kispatak Óvoda 2018/2019. nevelési év munkatervének jóváhagyása**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 3. § (1) bekezdésében biztosított véleményezési joga alapján a Nagykovácsi Kispatak Óvoda 2018/2019. nevelési évre vonatkozó munkatervét hagyja jóvá.

**Határidő**: azonnal

**Felelős**: polgármester

**3. napirendi pont**

**Döntés Nagykovácsi Nagyközség Helyi Esélyegyenlőségi Programjáról**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, hozzászólás, nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**27/2018. (X. 15.) HATÁROZATA**

**Tárgy: Döntés Nagykovácsi Nagyközség Helyi Esélyegyenlőségi Programjáról**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a 129/2013. (VI. 20.) számú határozatával elfogadott Nagykovácsi Nagyközség Helyi Esélyegyenlőségi Programját és a folyamatban lévő intézkedéseket az új ötéves ciklusra vonatkozó helyi esélyegyenlőségi program elfogadásáig - várhatóan 2018. december 15-ig – tartsa hatályban.

**Határidő**: azonnal

**Felelős**: Polgármester

**4. napirendi pont**

**Döntés a „Kulturális intézmények a köznevelés eredményességéért” címen kiírt VEKOP-7.3.4-17 kódszámú pályázaton való részvételről**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót polgármester asszonynak.

**Kiszelné Mohos Katalin polgármester**: Annyit szeretnék elmondani, mielőtt az előterjesztést Ildikó bemutatja, hogy meghívott vendégeink e miatt a napirendi pont miatt vannak itt. Fehér Imre igazgató úr az általános iskolából, illetve Dér Viktória igazgatóhelyettes és a pályázat tartalmi megalkotója, Ábrahám András.

**Grégerné Papp Ildikó osztályvezető**: *Röviden ismertette az előterjesztést.*

**Fodor Attila elnök:** Köszönöm szépen. Átadom a szót Fehér Imre igazgató úrnak.

**Fehér Imre igazgató**: Köszönöm szépen a lehetőséget. Ez a VEKOP pályázat tulajdonképpen egy tehetséggondozást támogató pályázat, amit azonban az iskola nem pályázhat meg. Olyan dolgokra pályáznánk, amiket egyébként végzünk, szakkörök, felkészítések, táborok. Azonban mivel az iskola nem rendelkezik önálló adószámmal, nincs lehetőségünk önállóan pályázni, még az alapítványnak sem, ezért külső segítségre szorulunk. A pályázat alapvető célja egy együttműködés kialakítása. A lehetséges pályázó az önkormányzat lenne. Az iskola, mint egy fő terephelyszín funkcionálna, ami biztosítaná a programokat, és a bevont partnerekkel együtt tudnánk kialakítani egy plusz tehetség segítő hálót. Különleges a mi településünk, mert nem a társadalom egész keresztmetszetét jelenti a lakosság, ha az országot nézzük, hanem egy bizonyos szűkebb keresztmetszetet, és rendkívül sok a tehetséges gyerek. 138 kitűnő tanulónk volt az év végén, versenyekre járunk, de mégis szükségesnek éreztük az iskola szempontjából, hogy ha már van egy ilyen pályázat, amit egyébként a szülői szervezet ajánlott a figyelmünkbe, akkor próbálkozzunk meg vele. Az iskolát szakmailag össze tudná fogni egy fő, Dér Viktória vállalná, a pályázat megírásában és annak gondozásában pedig segítene a szülői szervezet részéről Ábrahám András. Ha három évben gondolkodunk, úgy gondolom nagyon kedvező helyzetbe kerülnének a partnerek is, hiszen bevonnánk valamilyen szinten a partnereket is. Átadnám a szót igazgatóhelyettes asszonynak, hogy a szakmai háttérről, majd Ábrahám Andrásnak, hogy a projektről és magáról is mondjon néhány szót.

**Dér Viktória igazgatóhelyettes**: Ma Herceghalmon jártam, Herceghalom, mint tehetségpont életét vizsgáltuk. Ott a tehetséggondozásban önkormányzat, óvoda, iskola teljesen együttműködik. Itt Nagykovácsiban a civil szervezetek együttműködésével lehetne megvalósítani a pályázati célt, amit egyébként is csinálunk. Abból indulnánk ki, hogy a civil szervezetek együttműködnek, óvoda, iskola együttműködik. A tanév rendje is csatlakozik az összes szervezethez, és még sok minden másban is. Ez a pályázat megerősítené ezt a kapcsolatot. Ahogy lehet látni a pályázatban is, meg van határozva, hogy mennyit kell megvalósítani szakkörök, táborok stb. tekintetében. Ezt együttműködésben gondolnánk, a partnerekkel egyeztetve. Azt szeretné az iskola ezáltal elérni, hogy Nagykovácsiban a gyerekek legyenek a központban, ahogy eddig is és ehhez ez az összefogás, ez a pályázat segítséget nyújthat.

**Ábrahám András**: A szülői munkaközösség elnökének vagyok a testvére, 10 éve foglalkozom uniós forrásokkal, a diplomámat is ebből szereztem. 2008-ban kisebb pályázatokkal kezdtem, mostanra két fő szakterületem van, az egyik a közösségfejlesztés, a másik pedig a kutatás fejlesztés. Ennek a projektnek kettő célja van. Az egyik a helyi identitás és kohézió megerősítése, illetve ezt kapcsolja össze egy kulturális színtérrel. A projektnek a célcsoportja elsődlegesen a mi szemszögünkből a gyermekek, az iskola és az óvoda tanulói, illetve másodlagos célcsoportként kapcsolódnak be a szülők, de a projekt tulajdonképpen a teljes Nagykovácsi számára szól, mint befogadó közösségnek. Ennek a projektnek garantált elemei vannak, amiket a pályázónak biztosítania kell, ilyenek a heti szakkörök, havi szakkörök, klubfoglalkozások, témanapok, témahetek, illetve egy-egy tábor. Ezekhez egy tervezett költséget rendeltünk, ami jelenleg 25 millió Ft, de ez alulról nyitott, attól függően, hogy milyen tartalmat tudunk hozzárendelni, ami passzol Nagykovácsi profiljába.

**Fodor Attila elnök:** Köszönöm szépen. Én azt gondolom, végig hallgatva a három hozzászólót, jó kezekben lesz a pályázat, reméljük, hogy sikeres lesz, és hozzá is jutunk ezekhez a forrásokhoz. Kérdezem, hogy van-e kérdés, hozzászólás.

**Szabó Orsolya**: Láthatóan ez a pályázat jelentősen érinti az óvodát is. A kérdésem arra vonatkozik, hogy tehetséggondozásról volt benne szó, ami egy remek dolog, hiszen éppen a Kispatak Óvodában a szülői kérdőívek alapján látható, hogy az egyik legrosszabb területnek számít a magas gyereklétszám miatt. Itt láttam, hogy 15 fős gyerekcsoportok vannak megjelölve az óvoda területén. A másik, hogy van felzárkóztatás. A kérdésem a szakember szükségletre vonatkozik. A pályázatban meg kell-e jelölni, hogy milyen pedagógusok látják el ezt, vagy ez egyértelműen csak az iskola projektje lesz ebből a szempontból.

**Ábrahám András:** Nem szükséges megadni egyelőre, hogy kik lesznek a szakemberek, ezt a közreműködő szervezet egyébként pozitívan értékeli. Egy dologra viszont figyelni kell. Ha mi megjelöljük a szakembert, aki lesz, az ő önéletrajzában lesz egy életút. A fő szabály az, hogy ha egy szakembert megjelöltünk egy projektben, akkor legalább olyan szakmai tapasztalattal, illetve végzettséggel rendelkező szakemberrel kell pótolni a projekt során, ha változás van. Ezt a kockázatot szükséges mérlegelni, az a javaslatom, hogy a lehető legtöbb szakembert adjuk meg, ez már pontozásban is megjeleníthető tényező lehet. A felzárkóztatás szükségessége ki fog derülni egy igényfelmérésből, ami egy online kérdőív lesz, amit reményeink szerint minél több lakos a településről, illetve minél több szakember fog kitölteni, és ez fogja megalapozni tulajdonképpen a projektünk szakmai tartalmát. Ennek megfelelően lehet az előzetes szakmai koncepción változtatni ott, ahol szükséges, illetve ott, ahol más jellegű társadalmi igény jelentkezett a lakosság részéről.

**Szabó Orsolya**: Milyen mélységig kell majd lemenni, mert az egyeztetések még nem történtek meg és záros a határidő.

**Ábrahám András:** A kérdőívek kiértékelése alapján fog születni egy magvalósíthatósági tanulmány 50-60 oldal terjedelemben, de maga a pályázati adatlap is 20-30 oldal lesz. A bírálatot követően az előzetes tanulmányt felül kell vizsgálni, és utána még mindig tovább alakítható a projekt a támogatási szerződés megkötését követően.

**Szabó Orsolya**: Igazgatóhelyettes asszony mondta, hogy arra épít, ami már működik, semmi különlegesség. Nem kellene valami kuriózumot belevinni a pályázatba, hogy nyertes legyen.

**Ábrahám András:** Az előterjesztésben lévő programok elnevezése a pályázati kiírás, az útmutató szerint szerepel. Amikor kidolgozzuk a projektet, akkor minden egyes programnak valamilyen fantázia nevet fogunk adni, amiből már következtetni lehet a célcsoportra, a program funkciójára és az egyéb kiegészítő tevékenységre, amik zajlani fognak az adott programpont mellett. Ahhoz, hogy most egy szakmai programot mellé tegyünk, ahhoz már egy létező projektre kellene támaszkodnunk, hacsak nincs az óvoda berkein belül olyan tevékenység, ami tudná támogatni a projektet. Nagyon szívesen vesszük, ha ezt szakmai táplálékként felhasználhatjuk a projekt előkészítése során.

**Kiszelné Mohos Katalin polgármester:** Meg lesz határozva a pályázati idő kimenetele, azonban van a kiírásban 5 év fenntartási időszak is. Gondolom az akkor lép életbe, amikor letelt a pályázati időszak. Ezt én úgy értelmezem, hogy akkor az iskolának, már támogatás nélkül, fenn kell tartani ezeket a programokat a vállalás szerint. Ezt jól értelmezem?

**Ábrahám András:** Nem teljesen. A fenntartási időszak egy adott dolog, ez minden uniós programnál fennáll, közszféra esetében ez öt év. Itt a fenntartási időszak alatt azokat a program elemeket kell majd kiválasztanunk, amiket képes önerőből fenntartani az önkormányzat. De úgy állítottuk össze a jelenlegi csomagot, hogy eleve olyan elemek szerepelnek benne, amik most is jelen vannak az iskola életében.

**Kiszelné Mohos Katalin polgármester:** Köszönöm, ez így megnyugtató, viszont én akkor lennék teljesen nyugodt, ha most a jegyzőkönyvben az is szerepelne, hogy az önkormányzatnak semmilyen önrészt nem kell vállalnia. Tehát a fenntartási időszakban sem kell semmilyen költséget vállalnia ehhez a pályázathoz. Még egy fontos dolog volt, hogy az önkormányzat részéről biztostani kell egy pénzügyi szakembert, ez egy olyan feladat, amit nem végezhet helyettünk senki más. A pályázatból ennek a munkaerőnek a finanszírozása is biztosított. Ezt megnyugtatásul mondtam, hogy nem teljesen tőlünk függetlenül, hanem az önkormányzat pénzügyi felügyelete alatt fog zajlani a program, hiszen az önkormányzat kapja meg a támogatást, neki kell vele elszámolnia, és a felelősség is az övé.

**Fodor Attila elnök:** Köszönöm szépen. Nem látok több jelentkezőt. Akkor szavazásra teszem fel az előterjesztés szerint a határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**28/2018. (X. 15.) HATÁROZATA**

**Tárgy: Döntés a „Kulturális intézmények a köznevelés eredményességéért” címen kiírt VEKOP-7.3.4-17 kódszámú pályázaton való részvételről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy nyújtson be támogatási kérelmet a „Kulturális intézmények a köznevelés eredményességéért”támogatása címen kiírt, VEKOP-7.3.4-17 kódjelű pályázatra.

**Határidő**: azonnal

**Felelős:** Polgármester, Jegyző

**Fodor Attila elnök:** Köszönöm. Kérdezem, hogy van-e további kérdés, hozzászólás.

**Kiszelné Mohos Katalin polgármester**: Egy örömhírt szeretnék elmondani, amiben az Oktatási bizottságnak is része van, Nagykovácsi Nagyközség Önkormányzata elnyerte a Családbarát önkormányzat címet. Ezen a héten pénteken kerül átadásra a díj. Csak azért szerettem volna elmondani, mert a bizottságnak is szerepe van abban, hogy az önkormányzat ilyen sikert ért el, és kívánom, hogy továbbra is ilyen eredményesen dolgozzunk együtt.

**Fodor Attila elnök** Köszönöm szépen a tájékoztatást és a bizottság munkáját is. A bizottság nyílt ülését 17 óra 44 perckor lezárom.

K.m.f.

 Fodor Attila Bánóczi Margit

 elnök tag